નવસારીમાં જીએસટી દૂર કરવાની રજૂઆત કરવા આવેલા ગાંધીવાદીઓનું કહેવું હતું કે ખાદી એ આઝાદીની લડતનો એક સિમ્બોલ છે અને ગાંધીજીએ સૂતરને તાંતણે આઝાદી અપાવી એમ કહેવાય છે ત્યારે આઝાદી મળ્યાના 70 વર્ષમાં ખાદી ઉપર કયારેય વેરો નાંખવામાં આવ્યો ન હતો. વલસાડના નટુભાઈ દેસાઈએ તો ત્યાં સુધી કહ્યું કે અંગ્રેજોના શાસન દરમિયાન બ્રિટીશરોએ પણ ખાદી ઉપર વેરો નાંખ્યો ન હતો ત્યારે આઝાદ ભારતમાં ખાદી ઉપર વેરો નંખાય એ કેવુ ? ખાદીધારીઓનું એમ પણ કહેવું હતું કે વડાપ્રધાન મોદી ખુદ ખાદીને પ્રોત્સાહન આપી રહ્યા છે ત્યારે તેમની સરકાર જીએસટી લાદે એ અયોગ્ય છે.